Rainbow milk (libër)

Rainbow Milk është një roman gjysmëautobiografik i shkruar nga autori britanik Paul Mendez dhe u botua për herë të parë nga shtëpia botuese Little, Brown and Company në vitin 2020. Ky është romani i parë i Mendezit, ku rrëfen historinë e Jesse McCarthy-it, një zezaku homoseksual që largohet nga shtëpia, pasi zbulohet nga anëtarë të komunitetit të tij.

 Pritja 
Në një recension për The Irish Times, Sarah Gilmartin komentoi mbi pjesën hapëse të romanit, e cila rrëfen jetën e një emigranti xhamajkan që përpiqet të përshtatet në zonën e quajtur Black Country gjatë viteve 1950. Gilmartin tha se kjo pjesë “qëndron më vete si një vepër mjeshtërore – urgjente, origjinale dhe prekëse.” Ajo vlerësoi aftësinë e Mendez për të kapur dialektet përgjatë librit, gjë që i afron lexuesit më shumë me personazhet.

Megjithatë, recensentja theksoi se “fillimet e jetës së Jesse-s janë shumë tërheqëse për t’u lexuar,” por shtoi se autori duhej ta kishte bërë më të qartë lidhjen midis kapitullit të parë dhe historisë së McCarthy-t më herët. Gilmartin kritikoi gjithashtu mbingarkesën me detaje tronditëse dhe seksualisht eksplicite, të cilat me kalimin e kohës humbin ndikimin, dhe vuri në dukje se “ritmi është një problem i madh” në roman. 

Autori Tony Leuzzi, në një recension për The Brooklyn Rail, e cilësoi romanin si një nga debutimet “më bindëse” që ka lexuar, si dhe “një nga më njerëzoret.” Leuzzi vlerësoi aftësinë e Mendez për t’i lejuar personazhit kryesor të shprehë mendimet dhe ndjenjat e tij pa e shfrytëzuar vuajtjen për efekt konsumimi të lehtë.

Në tekstin e tij, Leuzzi diskutoi gjithashtu komentet e lexuesve në platforma si Goodreads apo Amazon, të cilët kishin “ankesa për skena të tepërta dhe ‘të pakuptimta’ seksuale.” Ai theksoi se “kritika të tilla janë të gabuar”, pasi këto skena janë të rëndësishme për të kuptuar zhvillimin psikologjik dhe emocional të personazhit kryesor. 

Kirkus Reviews vuri në dukje problemet me ritmin e romanit, duke thënë se “romani bie në intensitet për shkak të pasazheve të stërzgjatura.” Megjithëse recensenti e cilëson Rainbow Milk si “herë pas here tërheqës,” ai gjithashtu vëren se struktura e tij është “e paqartë dhe jo konsistente.”  Annie Bostrom, në një recension për The Booklist, e vlerësoi romanin dhe e quajti “një epikë,” duke theksuar se Mendez demonstron aftësi të veçantë në kalimin mes së kaluarës dhe së tashmes brenda rrëfimit. Romani mori një recension me yll nga Publishers Weekly, e cila e cilësoi atë si “një Bildungsroman shpërthyes, që ndërtohet mbi trashëgiminë e brezit Windrush të Britanisë — emigrantëve nga Inditë Perëndimore në vitet 1950.” 

 Referime 

Kategoria:LGBTQ